# \*\*\*Grafické spracovanie textu z programu Microsoft Word

Na úvod sa budete určite čudovať, prečo je v nadpise niekoľko hviezdičiek. Odôvodnenie je jednoduché – umožňuje rýchle spracovanie textu, ak sa stratí formátovanie. Úmyselne alebo nie, hviezdičky pomôžu nájsť v množstve neorganizovaného textu nadpisy. To je práca pre editora/vydavateľa, no autor môže s hviezdičkami pomôcť a urýchliť tak prácu ďalšieho človeka.

Prečo práve 3 hviezdičky? Teoreticky to môže byť naozaj čokoľvek, čo sa v texte bežne nevyskytuje. Ide o to, že sa po urobení zmien tieto útvary zlikvidujú a to je možné hromadne. Slúžia na to napríklad v LibreOffice alebo OpenOffice Writer funkcie prístupné cez CTRL+F. V Microsoft Word je to CTRL+H. Výborná to vec!

## °°°Menšie nadpisy

Menšie nadpisy sa môžu zvýrazniť akýmikoľvek znakmi. Je dôležité, aby to bolo niečo iné ako pri veľkých nadpisoch. V podstate je zas jedno, čo sa použije. Určite by sa ale nemali používať 3 bodky, čiže ..., pretože to sa môže v texte bežne nachádzať.

## °°°Priama reč

Môže sa písať rozličnými spôsobmi, či už v texte alebo samostatne. Príklad písania v texte, čo je štandardnejšie riešenie:

*Janko s Marienkou idú cez les. „Zabudli sme koláčiky pre starú mamu!“ Zvolala Marienka. „Asi by sme sa mali vrátiť.“*

Iná možnosť je písať oddelene, čo je veľmi praktické a prehľadné na dlhšie rozhovory. Striedajú sa textové bloky s rozhovormi, využívajúcimi priamu reč, prípadne vhodne použité odrážky:

Janko s Marienkou idú cez les.

*„Zabudli sme koláčiky pre starú mamu!“ Zvolala Marienka*

*„Asi by sme sa mali vrátiť.“*

## °°°Na čo si dávať pozor

* Nikdy nepíšte úvodzovky spôsobom, že sa namiesto nich použijú dve čiarky a dva dĺžne. Opraviť sa to samozrejme dá, no často vydavateľ či editor takéto texty odmieta. Word, Writer či iný program sa postarajú o to, že sa namiesto angloamerických zátvoriek, ktoré sú obidve hore, píše bežný formát používaný na Slovensku, napríklad „nejako takto“.
* Farbičky sú zbytočné. Ak chcete nadchnúť krásnym nadpisom, pripojte samostatne písmo, alebo odkaz naň na internete. Úplne obyčajné písma postačia.
* Nie každý používa rovnaký program v rovnakej verzií. Inak povedané, čo je u vás na strane 17 hore, môže byť u neho na strane 19 dole a tak podobne. Ak chcete upozorniť na dôležitú časť, nikdy nepíšte číslo strany, hlavne ak je to niekde v strede diela, ale dajte reťazec, cez ktorý sa to dá vyhľadať cez CTRL+F. Tak napríklad, ak by sa chcela vyhľadať prvá veta pod nadpisom Priama reč, dajte jej kúsok autorovi do správy. V tomto prípade poslúži napríklad „Môže sa písať rozličnými spôsobmi, či už v texte alebo samostatne.“
* Obrázky pošlite samostatne. Ak sú už v texte, pošlite ich v prílohe mailu aj tak.